സ്വര്ണ വ്യാപാരിയുടെ പണം തട്ടിയെടുത്ത കേസില് പുനരന്വേഷണത്തിന് ഉത്തരവ് വടകര: കൈനാട്ടി ദേശീയപാതയില് നാദാപുരത്തെ ചെറുകിട സ്വര്ണ വ്യാപാരിയില്നിന്ന് പണം തട്ടിയ കേസില് പുനരന്വേഷണം നടത്താന് വടകര ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതി ഉത്തരവിട്ടു. കല്ലാച്ചി വാരിക്കോളി സ്വദേശി പി. രാജേന്ദ്രന്റെ 46 ലക്ഷം രൂപ തട്ടിയെടുത്ത കേസിലാണ് പുനരന്വേഷണം നടത്താന് കോടതി ഉത്തരവിട്ടത്. വിചാരണയിലുള്ള കേസ് നിര്ത്തിവെച്ച് ക്രിമിനല് നടപടിക്രമം 1738പ്രകാരം പുനര് അന്വേഷണം നടത്തുന്നതിനുവേണ്ടി നടപടികള് സ്വീകരിക്കണമെന്ന് ആവശ്യപ്പെട്ട് വടകര സി.ഐ കെ.കെ. ബിജു കോടതിയില് സമര്പ്പിച്ച അപേക്ഷയിലാണ് കോടതി ഉത്തരവ്. ഈ കേസില് വടകര പൊലീസ് നേരത്തേ അറസ്റ്റ് ചെയ്തത് അഖിന്, ശ്വേതിന് എന്ന ചിക്കു, സജിത്ത് എന്ന മത്തായി, സുബനീഷ്, സവിനേഷ് എന്നീ അഞ്ച് പ്രതികളെയാണ്. കേസില് ഉള്പ്പെട്ട ഒരാള് ഒളിവിലാണ്. കോഴിക്കോട് റൂറല് ജില്ല സ്പെഷല് ബ്രാഞ്ച് നടത്തിയ അന്വേഷണത്തില് ഈ കേസിലെ പരാതിക്കാരന്റെ മൊഴി പ്രകാരം കൃത്യം ആസൂത്രണം ചെയ്തത് അന്നത്തെ ഡി.വൈ.എഫ്.ഐ കല്ലാച്ചി മേഖല സെക്രട്ടറിയായ സി.കെ. നിജേഷ് ആണെന്ന് വ്യക്തമാക്കിയിട്ടുണ്ട്. എന്നാല്, കേസ് അന്വേഷണത്തിന്റെ ആദ്യ ഘട്ടത്തില് രാജേന്ദ്രന്റെ മൊഴി എടുത്തപ്പോള് അന്വേഷണ ഉദ്യോഗസ്ഥന് മുമ്ബാകെ നിജേഷിന്റെ പങ്കിനെപ്പറ്റി വെളിപ്പെടുത്തിയിരുന്നില്ലെന്നാണ് ഹരജിയില് കോടതിയില് ബോധിപ്പിച്ചത്. 2019 ജനുവരി മാസമാണ് കൈനാട്ടിയില് വെച്ച് രാജേന്ദ്രന്റെ പണം തട്ടിയെടുത്തത്.നിജേഷ് ഉള്പ്പെടെയുള്ള സംഘത്തില് നിന്നും രണ്ടു തവണ സ്വര്ണം വാങ്ങിയതായി പരാതിക്കാരന് സ്പെഷല് ബ്രാഞ്ചിന് മൊഴി നല്കിയിരുന്നു. കൊയിലാണ്ടി സ്വദേശിയെ തട്ടിക്കൊണ്ടു പോയതുമായി ബന്ധപ്പെട്ട് ഈ കേസില് പ്രതിയായ അഖിന് ബന്ധമുണ്ടെന്ന് അന്വേഷത്തില് തെളിഞ്ഞിരുന്നു. ഇതുമായി ബന്ധപ്പെട്ട് നടക്കുന്ന അന്വേഷണത്തിന്റെ ഭാഗമായാണ് കേസ് പുനരന്വേഷണത്തിന് പൊലീസിനെ പ്രേരിപ്പിച്ചത്.